木芙蓉歌
作者：周紫芝
朝代：宋

paragraphs: 吳江十月霜華淺，秋空無雲霜日暖。
芭蕉樹暗簾幕垂，木芙蓉開紅婉婉。
銀床露重梧葉飛，金錢掃地秋蘭萎。
無人自對秋風笑，黄菊葵花不同調。
慢綠妖紅解醉人，徐娘未老秋娘少。
少年時節歡樂多，紅蓮影落秋江波。
若耶女兒白如玉，夜半採蓮聞棹歌。
驚風吹浪鴛鴦起，回頭日月飛梭裏。
對花不飲今蹉跎，淚濕秋風當奈何。